  Виталий Пронин Кизнерысь культура юртамы шыпыт уг луы. Концертъёс, конкурсъёс татын ӵем ортчыло. Тодам кылиз ветеранъёслэн огазеяськонзылэн 25 ар тырмонэзлы сӥзем «Шуд, арганэ» ужрад. Та конкурсэ пыриськизы арганэн нимаз шудӥсьёс но, гурт поселениосысь коллективъёс но. 500 интыем залэ арганэз яратӥсьёс тросаз люкаськизы.Смотр-конкурсэз усьтон азьын ӟеч мылкыд сӥзиз ёросэнымы кивалтӥсь А. Плотников:- Шумпотӥсько, ёросамы арганэз, кырӟанэз яратӥсьёс тамында шуыса. Кызьы калыкын верало: кырӟан ке вань, нянь но луоз. Ужась киос гурезез берыкто ук. Асьме калык, сюлмысь тыршем сяна, мыло-кыдо кырӟа-вера. Шулдыръяськелэ, возьматэлэ быгатонлыкъёстэс та сцена вылын, - шуиз Александр Иванович.Нырысь ик сцена вылэ потӥзы Кармыжысь арганчиос. Г. Бускинлэн кивалтэмез улсын та егит коллектив шаерамы сяна, кунгож сьӧрын но ассэ возьматӥз ни. «Играй, гармонь» передачаысь но, Венгриысь фестивальысь но дуно кузьымъёсын но данъян грамотаосын бертылӥзы. Кармыжъёс бӧрсьы посёлокысьтымы М. Андреевлэн коллективез кырӟаз на. Люкаськем калыкез шулдыртӥзы нимаз арганчиос. Азьпал радын пукисьёс соослэн шудэмзыя интыязы пукыны ӧз чидалэ - эктыны потӥзы.Собере сцена вылэ тубизы коллективъёс. Удмурт дэремъёсын дӥсяськем нылашъёс монэ сяськаясь возь-вылэ вуттӥзы кадь - сыӵе чебересь адӟиськизы. Вань коллективъёсты мыло-кыдо учки, одӥгзэс но курламе уг поты. Но куд-огезлэн, сцена вылэ потыкуз, возьдаськемез, кепырамез зол шӧдӥськиз. Та ласянь Саркузысь Е. Плотниковалэн коллективез гинэ туж чырткем, шумприч адӟиськиз. Адӟем карымонэсь соос. Ӟуч но удмурт такмакъёсынызы-эктонъёсынызы но серемес выросъёсынызы учкисьёслэсь мылкыдзэс ӝутӥзы.Паймытӥз мукетыз но: одӥг кырӟась-эктӥсь пиосмуртэз но ӧй синйылты. Гуртъёсамы воргоронъёс ӧвӧл ни шат?Кырӟан-эктон часлэсь кема кыстӥськиз. Жюрилы устооссэ бырйыны капчи ӧй вал, дыр. Арганчиос пӧлысь кузьымъёсын пусйизы А. Ковырзинэз, П. Дёминэз, Н. Киршинэз. Коллективъёс пӧлын нырысетӥ инты сётӥзы Кармыжысь «Купанча» нылкышно ансамбльлы (кивалтӥсез А. Троицкий). Пусйизы Вуж Бодья гуртысь «Пуксисьтэм мылкыд» коллективез (кивалтӥсез В. Карпова). Данъян грамотаосын доразы бертӥзы Синяр-Бодьяысь, Саркузысь, Ягулысь но Безменшурысь коллективъёс.Николай ПАВЛОВ. Кизнер каргурт. Теги: Кизнер  